b'\n_START_ARTICLE_\nVictor Papilian\n_START_SECTION_\nBiografie\n_START_PARAGRAPH_\nS-a n\xc4\x83scut la Gala\xc8\x9bi, \xc3\xaen familia medicului militar Constantin Papilian, viitor general, doctor \xc3\xaen medicin\xc4\x83 de la Paris. Studiile secundare le-a \xc3\xaenceput la Craiova, apoi la liceul Sf. Sava din Bucure\xc8\x99ti. Aici a frecventat \xc3\xaen paralel \xe2\x80\x9eConservatorul\xe2\x80\x9d de muzic\xc4\x83, la sec\xc8\x9bia de vioar\xc4\x83. Dup\xc4\x83 ce a absolvit Conservatorul, a fost angajat ca violonist  \xc3\xaen orchestra \xe2\x80\x9eMinisterului Instruc\xc8\x9biunii Publice\xe2\x80\x9d, urm\xc3\xa2ndu-\xc8\x99i pasiunea pentru muzic\xc4\x83. Cariera t\xc3\xa2n\xc4\x83rului a luat \xc3\xaens\xc4\x83 o puternic\xc4\x83 \xc3\xaentors\xc4\x83tur\xc4\x83 deoarece tat\xc4\x83l s\xc4\x83u s-a opus deciziei fiului de a se consacra muzicii \xc8\x99i a insistat ca acesta s\xc4\x83 duc\xc4\x83 mai departe tradi\xc8\x9bia familiei \xc8\x99i s\xc4\x83 urmeze cariera de medic._NEWLINE_\xc3\x8encep\xc3\xa2nd cu 1907 Victor Papilian a studiat medicina \xc8\x99i a devenit medic \xc3\xaen 1916 la Bucure\xc8\x99ti, ca elev al profesorului Francisc Rainer. \xc3\x8en 1915 era pre\xc8\x99edintele Societ\xc4\x83\xc8\x9bii Studen\xc8\x9bilor \xc3\xaen Medicin\xc4\x83 din Bucure\xc8\x99ti, c\xc3\xa2nd a organizat aniversarea a 40 de ani de la \xc3\xaenfiin\xc8\x9barea Societ\xc4\x83\xc8\x9bii. \xc3\x8en perioada 1916 - 1918 a fost \xc3\xaenrolat ca medic \xc3\xaen r\xc4\x83zboi. Dup\xc4\x83 terminarea acestuia a fost numit director al Institutului de Anatomie al Facult\xc4\x83\xc8\x9bii de Medicin\xc4\x83 din cadrul Universit\xc4\x83\xc8\x9bii "Daciei Superioare\xe2\x80\x9d. A fost decan la \xe2\x80\x9eFacultatea de Medicin\xc4\x83\xe2\x80\x9d din Cluj (1930-1931) \xc8\x99i 1940-1946, pe c\xc3\xa2nd se afla la Sibiu, prodecan (1931-1932), membru al \xe2\x80\x9eSociet\xc4\x83\xc8\x9bii de Biologie\xe2\x80\x9d \xc8\x99i a \xe2\x80\x9eSociet\xc4\x83\xc8\x9bii de Antropologie\xe2\x80\x9d din Cluj. A fost \xc8\x99i director al Filarmonicii \xc8\x99i al Teatrului din Cluj._NEWLINE_\xc3\x8en anul 1947, odat\xc4\x83 cu instaurarea regimului comunist \xc3\xaen Rom\xc3\xa2nia, a fost pensionat for\xc8\x9bat, este \xc3\xaenl\xc4\x83turat din func\xc8\x9bia de decan, aceasta fiind preluat\xc4\x83 de Mihai Kernbach. \xc3\x8en anul 1948 a semnat \xc3\xaen fa\xc8\x9ba lui Vladimir Ghika profesiunea de credin\xc8\x9b\xc4\x83 catolic\xc4\x83, specific\xc3\xa2nd c\xc4\x83 dore\xc8\x99te s\xc4\x83 apar\xc8\x9bin\xc4\x83 Bisericii Rom\xc3\xa2ne Unite cu Roma. Mobilizeaz\xc4\x83 personalul medical la alegerile din anul 1946 pentru PSD al lui Constantin Titel Petrescu, vechi prieten \xc8\x99i coleg de studen\xc8\x9bie de la Paris. Particip\xc4\x83 \xc8\x99i la conferin\xc8\x9bele Asocia\xc8\x9biei Rom\xc3\xa2no-Americane, unde era unul din vicepre\xc8\x99edin\xc8\x9bi, care vor at\xc3\xa2rna greu la dosarul s\xc4\x83u. A fost arestat de mai multe ori, din locuin\xc8\x9ba sa i s-a dat voie s\xc4\x83 locuiasc\xc4\x83 \xc3\xaen cel mai mic spa\xc8\x9biu cu cele patru persoane, toate medici, iar la \xc3\xaenceputul anului 1950 a fost condamnat la 10 ani de \xc3\xaenchisoare ca adept al "ideologiei burgheze" pentru "atitudine refractar\xc4\x83 ideilor socialiste" (este \xc3\xaenchis la V\xc4\x83c\xc4\x83re\xc8\x99ti la 16 august 1952 cu termen de eliberare la 16  august 1954, www.iiccmer.ro, accesat la 28.12.2016). Dup\xc4\x83 eliberarea din \xc3\xaenchisoare a frecventat serviciile religioase clandestine s\xc4\x83v\xc3\xa2r\xc8\x99ite de preotul Vasile Chindri\xc8\x99. Din c\xc4\x83s\xc4\x83toria cu Catherine, de profesie medic stomatolog a avut doi copii (vezi fi\xc8\x99a matricol\xc4\x83 de la \xc3\xaenchisoare), fiind bunicul criticului \xc8\x99i istoricului de art\xc4\x83 Victor Ieronim Stoichi\xc8\x9b\xc4\x83 \xc8\x99i romancierului  Alexandru Papilian (pseudonimul lui Alexandru Stoichi\xc8\x9b\xc4\x83), fii Mihaelei Papilian, medic de profesie, cercet\xc4\x83tor, primind pentru volumul Coagularea s\xc3\xa2ngelui unul din  premiile Academiei.  Dup\xc4\x83 eliberarea din deten\xc8\x9bie cu s\xc4\x83natatea zdruncinat\xc4\x83, mai tr\xc4\x83ie\xc8\x99te doar doi ani.  Pu\xc8\x9bine amintiri despre el din anii dinaintea arest\xc4\x83rii, tot de la un fost de\xc8\x9binut politic, Ion C\xc3\xa2rja \xc3\xaen Canalul mor\xc8\x9bii, Actiunea rom\xc3\xa2neasc\xc4\x83, New York, 1972,  iar la \xc3\xaemplinirea a 125 de ani  de la na\xc8\x99terea sa, s-a editat un volum omagial.\n_START_SECTION_\nCaracterizarea general\xc4\x83 a operei\n_START_PARAGRAPH_\nPe plan literar s-a remarcat la \xc3\xaenceput cu pseudonimul Sylvius Rolando. O parte din manuscrisele sale au ajuns, dup\xc4\x83 arestarea sa, \xc3\xaen arhiva Securit\xc4\x83\xc8\x9bii din Bistri\xc8\x9ba. De acolo au ajuns pe c\xc4\x83i ocolite \xc3\xaen m\xc3\xa2inile unor persoane care au inten\xc8\x9bionat s\xc4\x83 le v\xc3\xa2nd\xc4\x83 \xc3\xaen Fran\xc8\x9ba. \xc3\x8en data de 19 septembrie 1996 Serviciul de Combatere a Criminalit\xc4\x83\xc8\x9bii Economico-Financiare din cadrul poli\xc8\x9biei Bistri\xc8\x9ba a efectuat o descindere \xc3\xaen biroul unde erau p\xc4\x83strate manuscrisele \xc8\x99i a ridicat arhiva \xc3\xaen vederea expertiz\xc4\x83rii \xc8\x99i \xc3\xaenregistr\xc4\x83rii ei \xc3\xaen documentele de patrimoniu. Dup\xc4\x83 efectuarea expertizei, manuscrisele au fost luate \xc3\xaen eviden\xc8\x9b\xc4\x83 \xc8\x99i \xc3\xaenregistrate la Oficiul Jude\xc8\x9bean al Patrimoniului Na\xc8\x9bional Cultural Bistri\xc8\x9ba-N\xc4\x83s\xc4\x83ud. \xc3\x8en prezent, ele a\xc8\x99teapt\xc4\x83 lumina tiparului \xc8\x99i interesul cititorilor._NEWLINE_Profesorul \xc8\x99i \xc8\x99eful Catedrei de Anatomie Uman\xc4\x83 de la Universitatea de Medicina \xc8\x99i Farmacie "Carol Davila" din Bucuresti din Bucure\xc8\x99ti Viorel Ranga \xc3\xaen cartea sa "Tratat de Anatomia" a scris urm\xc4\x83toarele despre Victor Papilian \xc2\xab\xc2\xa0Dup\xc4\x83 \xc3\xaentregirea \xc8\x9b\xc4\x83rii, din anul 1918 \xc8\x99i p\xc3\xaen\xc4\x83 \xc3\xaen 1948, Catedra de anatomie de la Facultatea de Medicin\xc4\x83 din Cluj a fost condus\xc4\x83 str\xc4\x83lucit de profesorul Victor Papilian (1888\xe2\x80\x941956). El a fost fiul medicului militar C. Papilian, originar din Mehedin\xc8\x9bi. Victor Papilian a urmat studiile liceale la Craiova \xc8\x99i Bucure\xc8\x99ti. \xc3\x8entre anii 1910 \xc8\x99i 1916 a fost student al Facult\xc4\x83\xc8\x9bii de Medicin\xc4\x83 din Bucure\xc8\x99ti, unde i-a avut profesori pe Paul Petrini \xc8\x99i Dimitrie Gerota. \xc3\x8en acela\xc8\x99i timp, a urmat clasa de vioar\xc4\x83 la Conservator, fapt care explic\xc4\x83 \xc3\xaenfiin\xc8\x9barea de c\xc4\x83tre el \xc3\xaen colaborare cu G. V\xc3\xaelsan \xc8\x99i Zeno Vancea a Filarmonicii din Cluj; de asemenea a de\xc8\x9binut \xc8\x99i func\xc8\x9bia de director al Teatrului \xc8\x99i Operei din Cluj \xc8\x99i Sibiu. \xc3\x8en anul 1919, la propunerea savan\xc8\x9bilor Victor Babe\xc8\x99 \xc8\x99i Gheorghe Marinescu, V. Papilian a devenit profesor de anatomie la Cluj. \xc3\x8en aceast\xc4\x83 calitate el a l\xc4\x83rgit \xc8\x99i dezvoltat \xc3\xaenv\xc4\x83\xc8\x9b\xc4\x83m\xc3\xaentul de anatomie la facultatea clujean\xc4\x83, cre\xc3\xaendu-i tradi\xc8\x9bie printr-o \xc8\x99coal\xc4\x83 puternic\xc4\x83. La numai un an de profesorat la Cluj a tip\xc4\x83rit, \xc3\xaen 2 volume, "Manual practic de disec\xc8\x9bie" \xc8\x99i \xc3\xaen 1935 a editat "Tratatul elementar de anatomie descriptiv\xc4\x83 \xc8\x99i topografic\xc4\x83" (cu aplica\xc8\x9bii medico-chirurgicale), dedicat maestrului s\xc4\x83u, Dimitrie Gerota, editat p\xc3\xaen\xc4\x83 ast\xc4\x83zi \xc3\xaen mai multe edi\xc8\x9bii. \xc3\x8en cercetarea \xc8\x99tiin\xc8\x9bific\xc4\x83, V. Papilian s-a ocupat, \xc3\xaenc\xc4\x83 la Bucure\xc8\x99ti, de antropologie, \xc3\xaempreun\xc4\x83 cu profesorul Obreja, iar la Cluj, cu C. C. Veluda, cu care a scris "Istoricul antropologiei \xc3\xaen Rom\xc3\xa2nia". A \xc3\xaenfiin\xc8\x9bat Societatea de antropologie \xc8\x99i a contribuit la apari\xc8\x9bia revistei "Clujul medical". Al\xc4\x83turi de acestea se \xc3\xaenscriu lucr\xc4\x83rile sale \xc3\xaen domeniul embriologiei, imunologiei, fiziologiei etc. Prin sensibilitatea sa \xc8\x99i dragostea de muzic\xc4\x83, art\xc4\x83 \xc8\x99i literatur\xc4\x83, Victor Papilian \xc8\x99i-a dublat personalitatea, fiind \xc3\xaen acela\xc8\x99i timp romancier, dramaturg \xc8\x99i nuvelist, precum \xc8\x99i un mare animator al vie\xc8\x9bii culturale din Cluj. Ca eminent dasc\xc4\x83l de anatomie \xc8\x99i om de \xc8\x99tiin\xc8\x9b\xc4\x83, el a format numero\xc8\x99i elevi, profesori \xc8\x99i medici, care au ridicat faima \xc8\x99colii de medicin\xc4\x83 clujene \xc8\x99i implicit a asisten\xc8\x9bei medicale din spitalele ardelene.\xc2\xa0\xc2\xbb _NEWLINE_\xc3\x8enainte de 1989 s-a reeditat pu\xc8\x9bin din opera sa literar\xc4\x83, dar Atlasul de anatomie  s-a reeditat \xc8\x99i folosit la faculta\xc8\x9bile de profil. Facultatea de medicin\xc4\x83 din Cluj-Napoca \xc3\xaei poart\xc4\x83 numele. Dic\xc8\x9bionarele de literatur\xc4\x83 ap\xc4\x83rute dup\xc4\x83 1989 se ocup\xc4\x83 de opera sa.'